[{"text_idx": "#000003", "text": "Mae\u2019r EVi yn lleoliad cymunedol sydd yn garreg filltir i ProMo-Cymru, yn darparu rhaglen o weithgareddau creadigol, dysgu a datblygiadau mentrau cymdeithasol. Mae\u2019n gartref i amrywiaeth o sefydliadau trydydd sector ac yn croesawu dros 5,000 o bobl bob mis."}, {"text_idx": "#000004", "text": "Un rhan o\u2019r gwaith gostwng defnydd ynni yn yr adeilad hanesyddol yma oedd gwella\u2019r goleuadau, a dyma fyddem yn edrych arno yn yr erthygl hon. Byddem hefyd yn edrych ar pam bod goleuadau LED yn syniad da i bob ty\u0302 ac adeilad."}, {"text_idx": "#000005", "text": "Roedd 21%* o ddefnydd ynni\u2019r EVi yn cael ei ddefnyddio i gadw\u2019r goleuadau ymlaen, swm uchel iawn. Mae\u2019n adeilad mawr ac felly angen llawer o oleuadau! (*Canlyniadau adolygiad ynni gan REW)"}, {"text_idx": "#000006", "text": "\u201cRoedd y goleuadau yn hen ac yn aneffeithiol,\u201d eglurai Samantha James, Cydlynydd Gweithrediadau yn yr EVi."}, {"text_idx": "#000007", "text": "\u201cRoedd y tiwbiau fflworolau yn chwythu drwy\u2019r adeg, rhai o\u2019r tryledwyr wedi torri ac yn gorfod prynu bylbiau newydd drwy\u2019r adeg.\u201d"}, {"text_idx": "#000008", "text": "Y brif neuadd yw\u2019r ystafell fwyaf yn yr adeilad. Mae\u2019r gofod wedi cael ei logi ar gyfer perfformiadau byw, cynadleddau, arddangosfeydd, parti\u0308on preifat, priodasau a mwy. Ond roedd dau set o oleuadau yn y neuadd yn ddiffygiol ac nid yw hyn yn creu argraff dda wrth geisio llogi\u2019r ystafell i bobl! Ond roedd y gost o gael rhai newydd yn uchel, nid yn unig oherwydd y bylbiau arbenigol, ond roedd rhaid llogi sgaffald a galw trydanwyr arbenigol dro ar o\u0302l tro i\u2019w gosod."}, {"text_idx": "#000010", "text": "\u201cDefnyddiwyd peth o\u2019r \u00a332,523 i brynu goleuadau LED o\u2019r radd flaenaf ar gyfer y neuadd,\u201d meddai Samantha."}, {"text_idx": "#000012", "text": "Ac nid y neuadd yn unig sydd wedi cael goleuadau newydd. Mae holl oleuadau\u2019r adeilad wedi cael eu newid i LED."}, {"text_idx": "#000013", "text": "Mae LED, sef Deuod Allyrru Golau, yn defnyddio hyd at 90% yn llai o ynni. Tra bod bwlb traddodiadol yn cynhyrchu llawer o wres er mwyn cynhyrchu golau, mae LED yn defnyddio llawer llai o wres i wneud yr un peth, ac felly mae\u2019n llawer fwy ynni effeithlon."}, {"text_idx": "#000014", "text": "Mae goleuadau yn gallu cyfrif am hyd at 20% o\u2019ch biliau ynni felly mae posib creu arbedion sylweddol wrth newid i LED. Maent yn parhau\u2019n hirach hefyd, tua 20 gwaith yn hirach nag bwlb golau traddodiadol, felly nid oes rhaid mynd allan i brynu bylbiau a\u2019u newid drwy\u2019r adeg. Bonws arall ydy bod bylbiau LED yn gallu cael eu hailgylchu, gan nad ydynt yn cynnwys mercwri fel rhai bylbiau hy\u0302n."}, {"text_idx": "#000015", "text": "Y newyddion da i unrhyw un sydd yn ystyried newid i LED ydy bod gostyngiad mawr wedi bod yn y pris ers iddynt ddod allan i gychwyn, ac nid sbotolau yn unig chwaith. Bellach mae yna amrywiaeth eang ar gael, fel bayonet, sgriw neu oleuadau strip hyd yn oed. (*Ffynhonnell gwybodaeth: 7 Reasons Why You Should Swap To LED Lighting \u2013 thegreenage.co.uk)"}, {"text_idx": "#000016", "text": "Cadwch olwg allan am yr erthyglau nesaf fydd yn edrych ar y gwaith gwelliannau drafft a gwres yn yr EVi."}, {"text_idx": "#000018", "text": "Os hoffech wybodaeth bellach am logi\u2019r cyfleusterau\u2019r EVi yna ewch draw i\u2019w gwefan i ddarganfod mwy."}]